奉和吏部楊尚書太常李卿二相公策免後即事述懷贈答十韻
作者：劉禹錫
朝代：唐

paragraphs: 文雅關西族，衣冠趙北都。
有聲真漢相，無纇勝隋珠。
當軸龍爲友，臨池鳳不孤。
九天開內殿，百辟看晨趨。
誡滿澄欹器，成功別大罏。
餘芳在公論，積慶是神扶。
步武離台席，徊翔集帝梧。
詮材秉秦鏡，典樂去齊竽。
瀟灑風塵外，逢迎詩酒徒。
唯應待華誥，更食萬錢廚。